Parikkalassa ajanvaraukselliset vastaanotot ovat kysytympiä kuin ajanvaraukseton hoitajan vastaanotto

Parikkalan hyvinvointiaseman ajanvarauksettoman hoitajan vastaanoton palveluaika muuttuu 23.3.2026 alkaen. Uusi palveluaika on ma-pe klo 9–11. Yli 65-vuotiaiden ja tietyn diagnoosin saaneiden kiireettömien asioiden hoito käynnistyy soittamalla hoidon jatkuvuus -tiimin palvelunumeroon. Ruokolahden, Rautjärven ja Parikkalan asukkaita palvelee oma hoidon jatkuvuus -tiimin palvelunumero.

Parikkalan hyvinvointiaseman ajanvarauksettoman hoitajan vastaanoton käyttö on osoittanut, että ajanvaraukset ovat kysytyimpiä myös lyhyttä asiointia vaativissa asioissa, kuten injektioiden pistoissa.
– Tästä syystä kohdennamme resurssiamme ajanvarauksettomalta hoitajan vastaanotolta ajanvarauksellisiin vastaanottoihin, joille riittää kysyntää. Jokaisessa arkipäivässä on kuitenkin edelleen myös kahden tunnin palveluaika, jolloin voi tulla ilman ajanvarausta hoitajalle asioimaan pienen hoitotoimenpiteen asiassa. Päivystyksellisiä asioita niillä ei hoideta, kertoo palveluesihenkilö Enni Tolonen.

Tolonen kehottaa terveysasioissa asiakkaita ensin soittamaan hyvinvointiasemien puhelinpalveluun tai rajatumman joukon käytössä olevaan hoidon jatkuvuus -tiimin palvelunumeroon:
– Soittamalla asiakas saa sujuvaa palvelua. Teemme asiakkaalle puhelimessa hoidontarpeen arvion, jonka pohjalta hän saa kotihoito-ohjeet tai varaamme vastaanottoajan. Näin asiakas välttyy jonottamiselta ja saa apua oikeaan aikaan ja tarpeen mukaisesti.
– Yhteyden saa myös Oma Ekhvan kautta, muistuttaa Enni Tolonen.

Kiireettömissä asioissa ikäihmisiä ja tiettyjen diagnoosien omaavia asiakkaita palvelee helposti puhelimitse tavoitettava hoidon jatkuvuus -tiimi

Hoidon jatkuvuus -tiimi palvelee kaikkia yli 65-vuotiaita sekä alle 65-vuotiaita, joilla on todettu diabetes, sydänsairaus, astma, aivoverenkiertohäiriö tai krooninen haava.

Kiireettömissä asioissa asiakas ottaa yhteyttä puhelimitse oman tiimin puhelinpalveluun, joka palvelee ma–pe klo 8.30–14, tai Oma Ekhvan kautta. Tiimi huolehtii asiakkaan kaikkien sairauksien kiireettömistä hoidoista. Numeroon voi jättää soittopyynnön. Soittopyyntöön vastataan saman päivän aikana.

Ruokolahden, Rautjärven ja Parikkalan asukkaita palvelee arkisin klo 8.30–14 hoidon jatkuvuus -tiimin puhelinnumero puh. 05 352 2196.

Kiireettömien terveysasioiden hoito käynnistyy soittamalla hyvinvointiasemien keskitettyyn puhelinpalveluun tai Oma Ekhvassa

Hoitotiimin piiriin kuuluvat alle 65-vuotiaat, jotka eivät kuulu hoidon jatkuvuus -tiimiin sairauksiensa perusteella.

Kiireettömissä terveysasioissa asiakas ottaa yhteyttä hyvinvointiasemien keskitettyyn puhelinpalveluun puh. 05 352 7260, joka palvelee ma–pe klo 7–20.

Ekhvan digitaaliset palvelut löytyvät Oma Ekhvasta, ja myös sen kautta voi jättää kiireettömän yhteydenoton tai tehdä sähköisen ajanvarauksen. Tällöin asiakkaaseen otetaan yhteyttä kahden (2) arkipäivän sisällä. Oma Ekhvassa toimii myös hyvinvointiasemien reaaliaikainen chat, joka palvelee arkisin klo 7–20.

Sairastunutta auttaa kiiretiimi ja sen tuottamat palvelut

Kiiretiimit palvelevat potilaita, joiden terveydentila vaatii äkillisesti sairastumisen takia hoidon arviota 1–3 vrk:n kuluessa. Tiimissä hoidetaan potilaita, joiden äkillinen sairastuminen, vamma, pitkäaikaissairauden paheneminen tai toimintakyvyn heikkeneminen edellyttää kiireellistä hoitoa.

Asiakas ottaa yhteyttä hyvinvointiasemien keskitettyyn puhelinpalveluun puh. 05 352 7260, joka palvelee ma–pe klo 7–20. Kiiretiimin asioissa voi käyttää myös Oma Ekhvan reaaliaikaista hyvinvointiasemien chattia, joka on avoinna arkisin klo 7–20. Tai voit soittaa Päivystysapuun 116 117. Päivystysapu palvelee vuorokauden ympäri 24/7.

Linkit:

https://www.ekhva.fi/asiakkaalle/toimipisteet/hyvinvointiasemat

https://www.ekhva.fi/toimipaikat/hyvinvointiasemat/hyvinvointiasemien-tiimimalli-1/

Lisätietoja:

Enni Tolonen, palveluesihenkilö, Parikkalan, Rautjärven ja Ruokolahden hyvinvointiasemat, p. 040 651 3074, enni.tolonen@ekhva.fi

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi